ΓΡΑΠΤΗ ΕΡΩΤΗΣΗ P-3576/97 υποβολή: Franco Malerba (UPE) προς την Επιτροπή (4 Νοεμβρίου 1997)

Θέμα: Συνεργασία στους τομείς της ενέργειας, της έρευνας και της τεχνολογίας με τις τρίτες μεσογειακές χώρες: διεύρυνση του δικτύου FEMIRC

Από της ιδρύσεώς τους το 1992 τα κέντρα αναδιανομής της καινοτομίας (IRC) έχουν επιτύχει την ανάπτυξή τους σε μία στρατηγική ευρωπαϊκή οργάνωση για τη μετάδοση της νέας τεχνολογίας και καινοτομίας μεταξύ των ευρωπαϊκών επιχειρήσεων

Η επιτυχία αυτή έχει αναγνωρισθεί στο πλαίσιο της συνεργασίας με τα κράτη της Κεντρικής και Ανατολικής Ευρώπης και νέα παρόμοια κέντρα, τα συνεργαζόμενα κέντρα αναδιανομής της καινοτομίας (FEMIRC)έχουν ιδρυθεί στα κράτη της Κεντρικής και Ανατολικής Ευρώπης για να βοηθήσουν επί τόπου τις επιχειρήσεις των εν λόγω κρατών και οι ενέργειες συνδέσεως της δραστηριότητας των FEMIRC με εκείνη των ευρωπαϊκών IRC έχουν παίξει οργανικό ρόλο στην επιτάχυνση της διεργασίας μάθησης από πλευράς του νέου δικτύου FEMIRC.

Όσον αφορά την πολιτική συνεργασίας με τα κράτη της Μεσογείου και το πρόγραμμα MEDA, η Επιτροπή καλείται να υλοποιήσει ενέργειες συνεργασίας και μεταφοράς τεχνολογίας σε τομείς όπως η ποιότητα και η διαχείριση των υδάτων, οι ανανεώσιμες μορφές ενεργείας, η αγροτική δραστηριότητα και η διατήρηση του περιβάλλοντος, τα συστήματα μεταφορών και τηλεπικοινωνιών.

Προς τον σκοπόν αυτόν είναι προφανές ότι η Επιτροπή χρειάζεται να στήσει μία ισχυρή οργάνωση που να είναι ολόψυχα δοσμένη στη στήριξη και διαχείριση των έργων του MEDA. Ερωτάται η Επιτροπή:

1. προτίθεται να εξετάσει το ενδεχόμενο διευρύνσεως του δικτύου IRC στα τρίτα κράτη της Μεσογείου και πώς;

2. προτίθεται να εξετάσει το ενδεχόμενο συγκροτήσεως μια κοινής ειδικής υπηρεσίας (task force) των ΓΔ XII (καινοτομία) και ΓΔ IB για να υλοποιηθεί ταχύτατα το νέο δίκτυο FEMIRC;

Απάντηση του κ. Marin εξ ονόματος της Επιτροπής (1 Δεκεμβρίου 1997)

Το δίκτυο των CRI (κέντρα αναδιανομής της καινοτομίας) δεν είναι ανοικτό στους δώδεκα μεσογειακούς εταίρους και δεν προβλέπεται η λήψη απόφασης, στο στάδιο αυτό, για να τους επιτρέψει να συμμετάσχουν στο δίκτυο αυτό.

Η Επιτροπή θα μπορούσε, ανάλογα με την περίπτωση, να προβλέψει την υποστήριξη για την επέκταση του δικτύου σε ορισμένες τρίτες χώρες, σε συνάρτηση με τα αποτελέσματα της αξιολόγησης των ενεργειών που διεξάγονται και έχουν αρχίσει κατά την πειραματική φάση, καθώς και υπό το φως των αποφάσεων για το μελλοντικό πέμπτο πρόγραμμα-πλαίσιο τεχνολογικής έρευνας και ανάπτυξης.

Εξάλλου, στο πλαίσιο της ευρω-μεσογειακής εταιρικής σχέσης, το θέμα της τεχνολογικής καινοτομίας και της μεταφοράς τεχνολογίας καλύπτεται από δύο τύπους δράσεων. Πρώτον, η υποστήριξη για την ανάπτυξη του ιδιωτικού τομέα, στο πλαίσιο των εθνικών ενδεικτικών προγραμμάτων στο πλαίσιο του προγράμματος MEDA, περιλαμβάνει την εγκαθίδρυση επιχειρησιακών κέντρων, που θα αποσκοπούν στη βελτίωση της παραγωγικότητας και των τεχνολογιών στις ενδιαφερόμενες χώρες.

Από την άλλη πλευρά, αναπτύσσονται περιφερειακές συνεργασίες που έχουν σκοπό τη μεταφορά τεχνογνωσίας και πείρας, στον τομέα της ενέργειας μεταξύ άλλων μέσω του ευρωμεσογειακού forum για την ενέργεια, καθώς και όσον αφορά το νερό, μέσω της εγκατάστασης ενός συστήματος πληροφοριών σχετικά με την τεχνογνωσία. Τέλος, θα γίνει, κατά το πρώτο τρίμηνο του 1998, μια ευρωμεσογειακή σύνοδος σχετικά με τους τεχνολογικούς πόλους.